ดีขึ้น คนไทยกังวลค่าครองชีพลดลง
ดัชนีค่าครองชีพครัวเรือนกลับมาฟื้นตัวเร็วกว่าช่วงคลายล็อกดาวน์ปีก่อน
9 มี.ค. 2564

ศูนย์วิจัยกสิกรไทย เปิดผลสำรวจดัชนีภาวะเศรษฐกิจและการครองชีพของครัวเรือนไทย (KR-ECI) ในเดือนก.พ. 64 และในอีก 3 เดือนข้างหน้าปรับเพิ่มขึ้นจากเดือนก่อนอยู่ที่ 39.5 และ 41.3 ตามลำดับ บ่งชี้ว่าครัวเรือนมีความกังวลเกี่ยวกับภาวะการครองชีพลดลงจากเดือนก่อน หลังสถานการณ์โควิด-19 เริ่มมีทิศทางที่ดีขึ้น จำนวนผู้ติดเชื้อรายวันปรับลดลงต่อเนื่องส่งผลให้มีมาตรการผ่อนปรนพื้นที่ควบคุมต่าง ๆ และกิจกรรมทางเศรษฐกิจเริ่มกลับมาเป็นปกติ นอกจากนี้มาตรการเยียวยาของภาครัฐฯ ออกมาได้อย่างรวดเร็วและตรงจุด ขณะที่วัคซีนได้เข้ามาถึงในไทยในช่วงปลายเดือนก.พ. 64 และเริ่มมีการแจกจ่ายไปตามจังหวัดต่างๆ (ผลสำรวจจัดทำช่วงปลายเดือนก.พ.)
ศูนย์วิจัยกสิกรไทยมองว่าในระยะข้างหน้าภาวะเศรษฐกิจและการครองชีพของครัวเรือนน่าจะทยอยปรับตัวปรับดีขึ้นต่อเนื่อง โดยเฉพาะมาตรการกระตุ้นเศรษฐกิจของภาครัฐที่มีอย่างต่อเนื่อง โดยในระยะถัดไปภาครัฐน่าจะมีมาตรการกระตุ้นการท่องเที่ยวของภาครัฐโดยเฉพาะในช่วงวันหยุดยาวเทศกาลสงกรานต์จะช่วยสนับสนุนให้เกิดการท่องเที่ยวในประเทศเพิ่มขึ้น รวมถึงมาตรการกระตุ้นการใช้จ่ายในประเทศ ซึ่งจะเป็นการช่วยสนับสนุนการฟื้นตัวของเศรษฐกิจในระยะต่อไป
ทั้งนี้ ในเดือนก.พ.2564 ดัชนีภาวะเศรษฐกิจและการครองชีพโดยรวมทั้งในปัจจุบันและอีกสามเดือนข้างหน้าฟื้นตัวขึ้นจากเดือนก่อนอยู่ที่ 39.5 และ 41.3 จาก 37.2 และ 38.8 ในเดือนม.ค.64 ดัชนีฯ กลับมาฟื้นตัวได้เร็วกว่าการระบาดในรอบแรก โดยเมื่อเทียบกับช่วงคลายล็อกดาวน์ในเดือนพ.ค. 63 ดัชนีปรับขึ้น 2.9% จากเดือนเม.ย. 63 แต่ในครั้งนี้ดัชนีปรับเพิ่มขึ้นถึง 6.3% จากในเดือนม.ค.64 เนื่องจาก มาตรการล็อกดาวน์เพื่อควบคุมการระบาดในรอบใหม่นี้ไม่ได้มีการปิดเมือง และเน้นเฉพาะพื้นที่ที่มีการแพร่ระบาดหนัก อีกทั้งภาคครัวเรือนและธุรกิจได้เรียนรู้วิธีรับมือจากการระบาดในรอบก่อน นอกจากนี้มาตรการเยียวยาต่าง ๆ ของภาครัฐ ส่งผลให้ภาคครัวเรือนมีความกังวลเกี่ยวกับรายได้และค่าใช้จ่ายลดลง โดยดัชนีในส่วนของรายได้เพิ่มขึ้นอยู่ที่ 42.6 จาก 38.7 และค่าใช้จ่ายเพิ่มขึ้นอยู่ที่ 33.2 จาก 31.0 ขณะที่สถานการณ์โควิด-19 ในไทยเริ่มมีแนวโน้มดีขึ้นเรื่อยๆ จำนวนผู้ติดเชื้อรายวันลดลงต่อเนื่อง โดยเริ่มมีการผ่อนปรนมาตรการควบคุมการระบาดต่าง ๆ จนเริ่มกลับเข้าสู่ภาวะปกติ